  Виталий Пронин  Пичи Пурга ёросысь Улӥ Посьтол огъя тодон-валан сётон школае туэ нырысьсэ вамыштӥз 4 тэшкыли. Толон гинэ шудэм мунёоссэс, машинаоссэс соос кӧлтыса кельтӥзы, тыбыразы ошизы ӵыжак-выль портфельёссэс. - Вань букваосты тодмасько ини, - вера Ульяна Парськукова. - Лыдӟиськыны уггес быгатӥськы на. Но табере мон школае ветлӥсько ук! Светлана Николаевна дышетоз, малпасько.Светлана Николаевна Никитина туэ нырысетӥ но кыкетӥ классэ ветлӥсьёсты визьнодалоз. Кыкетӥ классын 7 кузя нылпиос. Нылъёс но пиос куспазы эшъяськозы, вылды, дышетӥсьсылэн шунытэз ваньзылы огкадь тырмоз.Школалэн директорез Надежда Ивановна Соловьёва верамъя, доразы дышетскись нылпиослэн лыдзы берло аръёсы йылыны кутскиз - али татын 81 школьник. Азьланьын 100-озь но вуоз, вылды. Соин ик гуртоос школазэс утьыны тыршо. Со сяна туж оско: азьланьын солэсь юртсэ, оло, выльдозы но. Таиз пуктэмын 1993-тӥ арын. Бен, вуж ӧвӧл на, тусыз но чебер. Нылпиос но дышетӥсьёс сое, чылкыт утялтыса, возё, сяськаосын шулдырто. Но ӝутэмын ай со нылпи садлы шуыса, чакламын 90 тэшкылилы.Элина Васильева. Туспуктӥз Владимир Беломорских.  